題海慧寺畫水壁
作者：釋德葵
朝代：宋

paragraphs: 君不見昔人十日畫一水，摩挲漥窿隨手起。
若非胸次吞江湖，安得波瀾來筆底。
我來蕭寺觀奇蹤，壁間隠隠騰蛟龍。
初疑乘風馭弱水，恍然坐我蓬萊宮。
又疑去年八月秋水溢，陰風襲人廊廡濕。
誰知畫者巧通神，董羽至今羞死筆。
此水不是畫，一水一水勢相及。
對此融神坐終日，後人雖畫畫不出。
何如倒却毘陵華嚴壁，海慧北廊推第一。